ياشيخ هل لازم يوحد راحـه تامه جداا مع خطيبي عشان انا ساعات بكون مرتحهـْ معاه وساعات لا؟ مع ان بصلي استخاره كتير اوووويّ مش عارفه حاجه.. محتاره مش عارفه اكمل معاه ولا؟
مفيش حد متفصّل على مقاس حد .. أكيد ممكن أشعر تجاه موقف أو فعل أو خُلُق معين بعدم الراحة أو التقبّل .. فأنتي حاولي تتكلمي معاه على قد م تقدري وتراقبيه كويس علشان تكوّني صورة كويسة عنه .. وامسكي ورقة وقلم واكتبي أولًا الحاجات الضرورية جدًا اللي أنتي محتاجها في زوجك واللي أولها طبعًا الحد الأدنى من الديانة والخُلُق .. يعني مثلًا لو أنتي متربية في مستوى مادي معين ومش هتعرفي تعيشي غير فيه اكتبي النقطة دي .. ولو مثلًا برضه متدلعة شوية في البيت فاكتبي إنه لازم يكون صدره واسع ومتعاون ويستحملك لغاية م تاخدى على تحمّل المسئولية .. وهكذا .. وبعدين اكتبي برضه الحاجات التحسينية أو الكمالية .. بس من غير أفورة :) .. بعدين ورقة تانية اكتبي الإيجابيات والسلبيات الموجودة في الخاطب .. ووازني ما بينهم وبين احتياجاتك .. وتأكدي إنك عندك القدرة إنك تتعاملي مع السلبيات دي .. لو كله تمام يبقى الخطوة التانية إني أتهيأ كويس بالتدريج للتلاؤم مع شخصية زوجي المستقبلي إن شاء الله قبل م ييجي اليوم ونكون في وش بعض ليل نهار .. وممكن تستعيني بحد عاقل مقرب تثقي فيه